**MÚDROSŤ MINULOSTI – SÝTOSŤ PRÍTOMNOSTI**

Som žiačka, čo nedávno vykročila zo sveta rozprávok. Vtedy som netušila, že múdrosť rozprávok nájdem vo svojom živote. Pamätám tú veľkosť odkazu „*Tri Svätoplukove prúty“*, keď sila je v spoločnom cieli. Čo tak „*Ťahal dedko repku*“? Čím je nás na spoločnom diele viac, tým ľahšie spravíme. Akoby sila viacerých upracovaných rúk slovenského ľudu dala národu istotu do života, istotu dostatku potravín, živobytia. Lebo práca našich poľnohospodárov je ako tá sila v jedinom cieli-vypestovať, dochovať, ponúknuť zdravé potravinové výrobky. Spojenými silami dopestovať zrno, spoločne upraviť pôdu, zasiať, pozbierať úrodu, pomlieť múku, vyrobiť cesto a upiecť chlieb. Koľkože pracovitých rúk prispelo k tomu aby chlieb, rožok, koláč sme mali na stole, a desiatu v taške?

Ach, ako by sa len Svätopluk tešil, že keď si už z jeho slov nebrali príklad jeho traja synovia, slovenskí poľnohospodári, potravinári, mlynári, pekári nevnímajú spoločné úsilie ako okovy, s úctou sa svojimi rukami spoločne podieľajú na jedinom cieli, ktorým bude bochník chleba, pohár mlieka, hrudka masla. Asi všetky tie ruky, čo na chlebe pracovali, by nás pohladili a ústa zašepkali: „*Vážte si potraviny, sú výsledkom práce mnohých ľudí!*“

Ale s radosťou sledujem nadšenie spolužiaka ako opravoval s dedom traktor, aj jeho sny byť traktorista. S radosťou počúvam kamarátku ako s tetou chodí kŕmiť kuriatka na farmu, a odstavené teliatka. Toto je nádej, budúcnosť, že aj z nás, teraz ešte detí, budú tímy, ktoré budú pracovať na spoločnom cieli. Aj my sa dostaneme do rozprávky. Ale tá naša rozprávka „O chlebe“ bude začínať: Stanko poorie pole, Jožko zaseje, Ondrík pokosí, Palko odvezie, Milan pomelie, Zuzka vymiesi, Julka upečie, Katka pobalí, Kristínka v obchode nám predá. Také budú aj naše ďalšie rozprávky: napr. Rozprávka „O mlieku...“, „O zelenine...“, „O ovocí...“, rozprávka „O mede...“ a všetky budú začínať s inými, už dospelými spolužiakmi. Pre nás, žiakov z našej školy, to už nebude rozprávka, ale budeme pracovať na zdravých potravinách tu, na Slovensku. Dôležité je, že v pamäti a srdci už teraz máme odkaz pracovitých rúk a múdrosť zo slovenských  rozprávok- všetci spoločne s jedným cieľom, lebo potravinová sebestačnosť Slovenska spočíva v nás, v dopestovaní zdravých slovenských potravín dorobené srdcom!

***Autor : Linda Fruhaufová, VI.A, 12 rokov***